**Instrukcijas speciālā mērķa finanšu pārskata sagatavošanai obligātā iepirkuma komponentes samazināšanas izvērtējuma vajadzībām tiem energoietilpīgiem apstrādes rūpniecības uzņēmumiem, kuru finanšu pārskata periods atšķiras no kalendārā gada perioda**

**Instrukciju mērķis**

Šo instrukciju mērķis ir sniegt energoietilpīgiem apstrādes rūpniecības uzņēmumiem instrukcijas, kā sagatavo speciālā mērķa finanšu pārskatu (turpmāk – SMFP), kas paredzēts iesniegšanai Latvijas Republikas Ekonomikas ministrijai, lai izpildītu Ministru kabineta 2015.gada 14.jūlija Noteikumu Nr.395 “Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumā” (turpmāk – Noteikumi Nr.395) prasības obligātā iepirkuma komponentes samazinājuma izvērtējumam un aprēķināšanai **gadījumos, kad komersanta finanšu pārskata**, ko tas iesniedz Valsts ieņēmumu dienestā (turpmāk – Ikgadējais gada pārskats), **periods atšķiras no kalendārā gada perioda.**

**SMFP mērķis**

SMFP mērķis ir sniegt Ekonomikas ministrijai informāciju par komersanta finansiālo stāvokli uz kalendāra gada beigām un par tā darbības finanšu rezultātiem attiecīgajā kalendārajā gadā, par kuru komersants saskaņā ar Noteikumiem Nr.395 iesniedz pieteikumu obligātā iepirkuma komponentes samazināšanai.

**SMFP sagatavošanas principi un saturs**

SMFP sagatavo saskaņā ar tām likuma “Par grāmatvedību” un Gada pārskatu un konsolidēto gada pārskatu likuma (turpmāk – Gada pārskatu likums) prasībām, kuras noteic grāmatvedības uzskaiti un informācijas atklāšanu Ikgadējā finanšu pārskatā, izņemot zemāk aprakstītās atkāpes.

Komersants piemēro tādus pašus grāmatvedības principus, kādus tas piemērotu Ikgadējā finanšu pārskata sagatavošanā, t.sk. pelņas vai zaudējumu aprēķina un bilances posteņu uzskaites un novērtēšanas principus, kā arī peļņas vai zaudējumu aprēķina shēmas kvalifikāciju.

SMFP sastāv no: 1) bilances, 2) peļņas vai zaudējumu aprēķina, kas sagatavoti saskaņā Gada pārskatu likumu, un 3) pielikuma. SMFP neietver ne naudas plūsmas pārskatu, ne pašu kapitāla izmaiņu pārskatu.

SMFP pielikums ietver informāciju, ko nosaka Gada pārskatu likums, cik tālu šī informācija attiecas uz: 1) pieņemto grāmatvedības politikas atklāšanu, 2) peļņas vai zaudējumu aprēķina posteņu detalizācijas atšifrējumu (t.sk. 9. panta 5. daļa, 11. panta 2. daļa, 52. panta 1. daļas 4. punkts, 53. panta 1. daļas 4. punkts), kā arī 3) nemateriālo ieguldījumu un 4) pamatlīdzekļu kustības pārskatu. Papildus informācija (piemēram, bilances posteņu atšifrējums, ziņas par operatīvās nomas un īres līgumiem, kuriem ir svarīga nozīme Sabiedrības darbībā, informācija par darījumiem ar saistītām pusēm) SMFP pielikumā neietver.

**SMFP pārbaude**

Pirms SMFP iesniegšanas Latvijas Republikas Ekonomikas ministrijā SMFP pārbauda zvērināts revidents. Zvērināts revidents veic SMFP pārbaudi saskaņā ar 2400. Starptautisko pārbaudes uzdevumu standartu (SPUS): vēsturisku finanšu pārskatu pārbaudes uzdevumi (ja revidents neveic arī komersanta Ikgadējā finanšu pārskata revīziju) vai 2410. SPUS (ja revidents veic arī komersanta Ikgadējā finanšu pārskatu revīziju).